Jeremia 14
Pii otwo woko ki i lobo
1Rwot owaco bot Jeremia pi two pii ma okemo Juda woko ni,
2“Juda tye ka kumo
gaŋine bene tye ka to woko.
Jo Juda ducu gibuto piny ki twon cwercwiny mo ma pe wacce;
ma noŋo jo Jerucalem gitye ka kok matek adada pi kony.
3Luditogi me awora gicwalo luticgi ka twomo pii;
gicito i waŋ taŋi me pii, emo pe ginoŋo,
gidwogo ki gin latwom piigi ma noŋo iye noŋo.
Lewic makogi dok bene alee twodogi woko
ci giumo wigi woko.
4Pien lobo doŋ oballe woko,
kit macalo kot doŋ pe obedo ka cwer i lobo-ni,
lewic omako lupur mada ma noŋo cwinygi cwer ma giumo wigi auma.
5Kadi bed wa megi til ma tye i tim bene no no gubwoto litinogi ma gunywalo woko
pien lum mo ma myero gucam pe.
6Kana me tim-gu gicuŋ i wi cere matar atara ligwek,
giŋamo doggi malac me yweyo calo too;
waŋgi olwal woko pien onoŋo pe tye lum mo ma myero gucam.
7“Kadi bed ka ce balwa dotowa,
ai Rwot konywa kit macalo yam iciko.
Wabedo ka lokke wabwoti woko tyen mapol;
watyeko bene timo bal-gu i komi.
8In keken aye ŋat ma jo Icrael gigeno,
in aye ma ilarowa i kare ma noŋo watye i can.
Piŋo ibedo macalo larok i lobowa,
dok macalo lawot ma yenyo kabuto?
9Piŋo ibedo macalo dano ma wiye onyobbe woko ma pe ŋeyo gin ma myero etim,
calo ŋat mo ma en oteka ma pe
twero laro dano ki i mony?
Ento adada in Rwot it ye kwedwa,
dok waŋ bene gilwonowa ki nyiŋi;
pi meno pe ibwotwa woko.”
10Rwot owaco kuman i komjone ni, “Yam gumaro wot atata kit meno, pe gujuko tyengi ka wot; pi meno omiyo Rwot pe gamogi. Kombeddi doŋ en bipo i kom bal megi ci biketo can i komgi pi balgi.”
11Rwot owaco bota ni, “Pe myero ilega ni an akony lwak man. 12Kadi bed giri kec, pe abiwinyo koko ma gikok kwede bota pi kony, dok kadi bed gutyer gitum awaŋa ki gityer me moko kwoŋ, pe abigamogi; ento abinekogi atyekogi woko liweŋ ki pala lucwan, ki kec malit mupoto i lobo, wa ki two gemo-gu.”
13Dok awacci, “Ai Rwot Lubaŋa, nen lunebi onoŋo doŋ gutyeko tito bot lwak man woko ni, ‘Pe gibinekowu ki pala lucwan, dok bene kec mo pe bipoto i lobowu, ento Rwot bimiyo botwu kuc me ada ma bedo nakanaka i kabedo man.’ ” 14Ento Rwot odokka iye owacca ni, “Lunebi gitye ka tito lok goba keken ki nyiŋa; an pe acwalogi, pe acikogi, dok bene pe bene pe aloko kwedgi. Gitye ka tito botwu ginanyuta me goba ki tyeto tyet ma konnye pe, kun gibwolo dano abwola ki tam ma gutamo pigi kengi. 15Pi meno an Rwot awaco kuman lok i kom lunebi ma gitito lok i nyina kadi bed an aye pe acwalogi, ma giwacci, ‘Pala lucwan ki kec madit pe bibino i kom lobo man wacel,’ awaco ni, Lunebi magi gibine-kogi ki pala lucwan kacel ki kec. 16Jo ma gin gubedo ka tito lok botgi bene gibibologi woko i dye yo me Jerucalem, ma noŋo ginekogi ki pala lucwan kacel ki kec; ŋat mo pe ma biyikogi. Man bitimme i komgi ducu, i kom mongi, litino awobegi, ki anyiragi bene, pien abimiyo gineno can pi tim maracogi.
17“In ibiwaco botgi lok man ni, ‘Wek pig waŋa omol ocit piny I kora lipyaa dyeceŋ ki dyewor benebene; wek pig waŋa pe ojwik woko, pien jona gityeko goyogi woko ki twon bur madit adada, ma giketo ret woko i komgi marac atika. 18Ka ce acito woko i tim,
nen, anoŋo jo ma ginekogi ki pala lucwan dwoŋ ata!
Dok ka ce adonyo i gaŋ,
aneno lwak dano mapatpat gitye ka two ki two me kec!
Pien lunebi kacel ki ajwagi giwoto kun gitiyo ticgi i lobo,
kun pe gitye ki ŋec mo.’ ”
Lwak gubako doggi bot Rwot
19In doŋ mono ikwero Juda woko matwal, Rwot?
Cwinyi bene doŋ ocido woko
i kom Cion bo?
Piŋo doŋ ipwodowa kuman ma pe doŋ waromo can?
Wabedo ka yenyo kuc,
ento gin mo maber ma wanoŋo pe;
i kare ma myero wacaŋ iye wanoŋo gin ma kelo lworo keken.
20Ai Rwot, waŋ doŋ waŋeyo gin maraco ma wabedo ka timone,
kadi wa bal pa kwarowa ducu waŋeyo,
pien ada, waŋ wabalo i komi.
21Pe cwinyi ocid woko i komwa, pi dit me nyiŋi;
dok bene pe ibal woro me komkerri ma nen me deyo-ni woko.
Po piwa, pe itur gicikkeni woko kwedwa.
22Tika tye kit lubaŋa mo i kin lubaŋa me gobagoba me rok ducu ma twero miyo kot cwer?
Nyo polo kono twero miyo kot mo ŋido i lobo?
Pe in aye ma itiyo magi ducu, ai Rwot Lubaŋawa?
Wan ducu wageno in,
pien in aye ma itiyo jami magi ducu.